Den store dag blev indledt torsdag formiddag, hvor rockbandet Carpark North spillede for de godt 800 elever. Efterfølgende var der kagemand til alle de studerende inden den mere officielle indvielse blev skudt i gang med taler, musik fra skolens studerende og fremvisning af de nye moderne musiklokaler. - Det er en kæmpe stor dag. Vi er rigtig glade for vores nye tilbygning og den er virkelig blevet flot, siger rektor på Hasseris Gymnasium, Anders Bach Jensen. Især de musikstuderende har glædet sig til de nye faciliteter. - De nye musiklokaler er så dejlige. Man føler, at man repræsenterer den nye musikfløj efter indvielsen i dag, siger Laura Jakobsen fra 2.x, som sammen med et par medstuderende spillede lidt musik til åbningen. Hasseris Gymnasium blev bygget i 1970, og det er første gang at det nordjyske gymnasium udvider med en tilbygning.

Opsummering:
Hasseris Gymnasium har i dag indviet deres nye musiktilbygning, og det blev fejret med manér.